Jong vrou in plas bloed aangetrefArgieffoto: Kent Williamson ŉ 20-jarige vrou is Woensdag in die vroeë oggendure in haar huis glo met ŉ baksteen doodgeslaan. Kol. Thembeka Mbele, provinsiale polisiewoordvoerder, het aan Maroela Media gesê die voorval het omstreeks 01:00 in Winstonpark in Hillcrest, KwaZulu-Natal, plaasgevind. “Die vrou en ŉ 30-jarige man, met wie sy in ŉ verhouding is, het na bewering omstreeks 01:00 ŉ geskil gehad. Die vrou het tydens die voorval die man met ŉ skerp voorwerp in sy maag gesteek,” het Mbele gesê. “Die man het glo ŉ baksteen gevat en die slagoffer daarmee aangerand.” Paramedici van ER24 het die vrou op die toneel dood verklaar. “By paramedici se aankoms op die toneel is die vrou in ŉ plas bloed aangetref. Sy het ŉ ernstige kopbesering gehad en geen tekens van lewe getoon nie,” het Russel Meiring, woordvoerder van ER24, gesê. Volgens Mbele het paramedici die man op die toneel behandel voordat hy deur die polisie in hegtenis geneem is. Die man moet binnekort in die hof verskyn op aanklag van moord. Die rede vir die rusie is onbekend en word ondersoek.